DAMON KNIGHT – STANICA CUDZINCOV
Digitalizoval UNKLE alias SENSE.
ZVONENIE KOVU SA DUTO ROZLIEHALO NESPOČETNÝMI KLE-
nutými chodbami a miestnosťami stanice. Paul Wesson sa na chvíľu
zastavil a započúval do slabnúcej ozveny, ktorá sa šírila vo vlnách po
celej stanici. Servisná raketa odštartovala na cestu domov a zanechala
ho samého na Stanici cudzincov.
Stanica cudzincov! Už len to meno podnecovalo Wessonovu predsta-
vivosť. Vedel, že obe orbitálne stanice pomenovala pred storočím
vtedajšia Britská správa družíc. Väčšia vnútorná stanica dostala názov
Domovská, pretože zabezpečovala dopravu medzi Zemou a jej kolónia-
mi; vonkajšiu stanicu, Stanicu cudzincov určili zase výhradne pre styk
s mimozemšťanmi... bytosťami z iných slnečných sústav. Avšak ani to
nemohlo zmenšiť jedinečnosť Stanice cudzincov, ktorá tu krúžila
osamelo v tme a čakala na svojho návštevníka, prichádzajúceho raz za
dvadsať rokov...
Iba jediný človek spomedzi všetkých biliónov obyvateľov slnečnej
sústavy bol poctený úlohou vydržať prítomnosť cudzinca na stanici. Ak
tomu Wesson dobre rozumel, obe civilizácie sa od seba tak podstatne
líšili, že ich stretnutie im spôsobovalo bolesť. Na túto prácu sa však
podujal dobrovoľne a nazdával sa, že ju zvládne. Napokon, odmena za
ňu bola dosť vysoká.
Podrobil sa všetkým testom, a hoci to ani veľmi neočakával, vybrali
práve jeho. Posádka servisnej rakety ho sem priviezla ako náklad
v hibernačnej kóji, kde ho nechali, kým si neurobili prácu. Potom ho
priviedli k vedomiu a odišli.
Bol sám.
...Ale nie celkom.
- Vitajte na Stanici cudzincov, seržant Wesson, - povedal príjemný
hlas. - Hovorí k vám vaša sieť alfa. Mám na starosti vašu ochranu a mám
vám všestranne slúžiť. So všetkými požiadavkami sa obracajte na mňa.
— Bol to neosobný hlas s profesionálne priateľským nádychom, ktorý
pripomínal hlas dobrého učiteľa.
Hoci na to Wessona vopred upozornili, ľudskosť hlasu ho prekvapila.
Siete alfa boli posledným výkrikom robotiky - obsahovali počítače,
bezpečnostné zariadenie, osobnú obsluhu a knižnicu, to všetko v jednom
systéme a ešte čosi, čo natoľko pripomínalo osobnosť a slobodnú vôľu,
že sa odborníci ešte stále nevedeli na tejto otázke zhodnúť. Bolo ich
veľmi málo a boli fantasticky drahé. Wesson sa zatiaľ ešte ani s jednou
nestretol.
-  Ďakujem, - prehodil Wesson do neznáma. - Hm... ako ťa mám
vlastne volať? Nemôžem ťa stále oslovovať: „Hej, sieť alfa".
- Jeden z tvojich nedávnych predchodcov ma volal tetka sieťka,
- znela odpoveď.
Wesson sa uškrnul. Sieť alfa - tetka sieťka. Nenávidel slovné hračky
a s týmto menom sa nemienil uspokojiť. - Nemám nič proti tete,
-  povedal. - Povedzme, že ťa budem volať teta Jana. Bola to sestra
mojej mamy a mala podobný hlas.
- Cítim sa poctená, - odvetil zdvorilo neviditeľný mechanizmus.
-  Môžem vám teraz podať nejaké občerstvenie? Obložené chlebíčky?
Alebo niečo na pitie?
- Až o chvíľu, - povedal Wesson. - Myslím, že sa tu najprv trochu
poobzerám.
Odvrátil sa. To, ako sa zdalo, znamenalo pre sieť koniec rozhovoru. Bol
spokojný; vyhovovalo mu mať sieť ako spoločníčku, ktorá odpovedá na
otázky, keby sa však stala príliš zhovorčivou...
Obytná časť stanice sa skladala zo štyroch častí: zo spálne, obývačky,
jedálne a kúpeľne. Obývačka bola pohodlne priestranná a zariadená
v príjemných zelených a okrových tónoch. Jediným mechanickým
prvkom tu bol veľký ovládací pult v kúte. Ostatné miestnosti, usporiada-
né do kruhu okolo obývačky, boli menšie. Bol to priestor presne
vypočítaný pre Wessona, úzka okružná chodba a prístroje určené na
obsluhu. Celá obytná plocha sa napriek dvadsiatim rokom, keď bola
mimo prevádzky, blýskala čistotou.
Tak toto je tá lepšia stránka pobytu, povedal si Wesson. Mesiac pred
príchodom cudzinca: dobrá strava, nijaká práca a sieť alfa na rozhovory.
— Teta Jana. Dám si teraz menší biftek, — povedal sieti. - Stredne
prepečený, so zemiakovou kašou, cibuľkou a hubami a k tomu pohár
piva. Zavolaj ma, keď to bude hotové.
-  Nech sa páči, - odvetil príjemný hlas. V jedálni si začal dôležito
priasť  automatický sporák.  Wesson  podišiel  k ovládaciemu  pultu
a skontroloval meracie prístroje. Pretlakové komory boli spoľahlivo
vzduchotesne uzavreté a vzduch prúdil normálne. Stanica sa pohybova-
la po obežnej dráhe a krútila sa okolo svojej osi, čím vytvárala na obvode,
kde sa nachádzal Wesson, gravitáciu jedného g. Vnútorná teplota tejto
časti stanice bola ustálená na dvadsiatich troch stupňoch.
Druhá časť prístrojovej dosky vyzerala úplne inak. Všetky meracie
prístroje boli tmavé a nehybné. Sektor dva, ktorý zaberal priestor
približne osemdesiatosemtisíckrát väčší ako obytná časť, ešte neuviedli
do činnosti.
Wesson si vedel stanicu živo predstaviť podľa fotografií a nákresov.
Duralová guľa o priemere 500 m, ku ktorej prilepili plochý tridsaťmetro-
vý disk obytného priestoru zjavne až dodatočne. Celá táto obrovská dutá
guľa bola skoro výlučne - s výnimkou plastu miestností určených na
údržbu a zásoby a okrem nesmierne dôležitých, len nedávno rozšírených
kadí — jedinou tesnou komorou pre mimozemšťana...
-  Biftek je hotový! - povedala teta Jana.
Bol dobrý, zvonku pekne pripečený a vnútri mäkký a ružový, ako to mal
rád. - Teta Jana, - povedal s plnými ústami, - tá vec má iste nejaký
háčik?
- Ten biftek? - opýtal sa mierne znepokojený hlas.
Wesson sa uškrnul. — Nehovorím o bifteku, - odvetil. — Počúvaj, teta
Jana, ty si týmto všetkým už predsa prešla... koľkokrát? Si tu tak dlho ako
stanica, alebo ako je to vlastne?
-  Nie som tu tak dlho, - povedala upäto teta Jana. — Bola som pri
troch stretnutiach.
-  Hm. Daj mi cigaretu, — Wesson si pošmátral po vreckách. Automat
zapriadol a vypľul z jedného otvoru balíček cigariet. Wesson si zapálil.
— Dobre, - povedal, - takže si tým prešla trikrát. Môžeš mi teda o tom
dosť povedať, pravda?
- Áno, samozrejme. Čo by ste chceli vedieť?
Wesson fajčil, zamyslene sa zaklaňal dozadu, zelené oči mal prižmúre-
né. - Najprv mi prečítaj Pigeonovu správu, - povedal. — Vieš ktorú, zo
Stručnej histórie. Chcem si overiť, či si ju dobre pamätám.
-  Druhá   kapitola,   -   okamžite  zareagoval   hlas.   -   Prvý kontakt
s mimozemskou civilizáciou nadviazal veliteľ Ralph C. Pigeon 1. júla 1987
pri núdzovom pristátí na Titane. Nasleduje výňatok z jeho oficiálnej
správy:
„Keď sme hľadali príčinu našej nevysvetliteľnej duševnej úzkosti,
objavili sme akúsi obrovskú kovovú konštrukciu na odvrátenej strane
horského hrebeňa. Keď sme sa k tejto konštrukcii, mnohostennej a asi
päťkrát dlhšej ako naša Cologne, priblížili, náš nepokoj ešte vzrástol.
Niektorí z prítomných odmietli pokračovať v ceste, ale poručík Acuff
a ja sme cítili, akoby nás niečo nedefinovateľným spôsobom priťahovalo
a prikazovalo nám ísť ďalej. l keď sa naša úzkosť nezmenšovala, rozhodli
sme sa, že my dvaja preskúmame neznámy objekt a so zvyškom
posádky, ktorá sa chcela vrátiť na loď, zostaneme v rádiovom spojení.
Veľkým nepravidelným otvorom sme vstúpili do nezvyčajnej kon-
štrukcie... Vnútorná teplota bola mínus šesťdesiat stupňov Celzia,
atmosféra sa skladala z metánu a čpavku... V druhej komore nás čakal
mimozemšťan. Pocítili sme úzkosť, o ktorej som už hovoril, oveľa
výraznejšie ako predtým, ale aj nutkanie priblížiť sa k tvorovi... Videli
sme, že z pórov na povrchu vylučuje hustú žltkastú tekutinu. Hoci sa nám
to hnusilo, nabrali sme vzorky týchto výlučkov a neskôr sme ich
odovzdali na analýzu..."
Druhé stretnutie uskutočnila o desať rokov nato slávna expedícia
Titan, ktorej velil kapitán Crawford...
-  Ďakujem, stačí, - povedal Wesson. - Chcel som iba ten citát
z Pigeonovej správy. - Chvíľu poťahoval z cigarety a rozmýšľal. - Tak sa
zdá, že je to dosť skrátené, nie? Máš niekde v pamäti aj kompletnejšiu
verziu?
-  Nie, - odvetila teta Jana po chvíli ticha.
-  Keď som bol dieťa, bolo tam toho viac, - namietol nervózne
Wesson. - Čítal som tú knihu ako dvanásťročný a pamätám sa na dlhý
opis mimozemšťana... určite viem, že tam bol. - Prudko sa otočil.
- Počúvaj, teta Jana, ty si vlastne taký univerzálny strážny pes, pravda?
Máš kamery a mikrofóny po celej stanici?
— Áno, - odvetila sieť akoby urazene, alebo sa to Wessonovi iba
zdalo?
- A čo v druhom sektore... aj tam máš predsa kamery, nie?
— Áno.
-  Dobre, v tom prípade mi môžeš odpovedať na otázku. Ako vyzerajú
tí mimozemšťania?
Prestávka bola tentoraz ešte dlhšia. - Ľutujem, ale to vám povedať
nemôžem, — odvetila napokon teta Jana.
- Tak nemôžeš, - povedal Wesson, - vlastne som to aj čakal. Asi ti to
prikázali z tých istých dôvodov, pre ktoré od mojich detských čias skrátili
tie učebnice dejepisu. Ale aké sú tie dôvody? Vieš o tom niečo, teta
Jana?
— Áno, — pripustil hlas po krátkej odmlke.
- Teda?
-  Ľutujem, ale to...
-... vám nemôžem povedať, - dokončil Wesson spolu s hlasom.
— Dobre. Aspoň vieme, na čom sme.
- Áno, seržant. Máte chuť na nejaký zákusok?
—   Nie. Ešte niečo. Čo sa vlastne stane so strážcami stanica, ako som ja,
keď si odkrútia službu?
-  Povýšia ich do siedmej triedy na študentov s neobmedzeným
voľnom a dostanú sedemtisíc stelárov plus ubytovanie prvej triedy...
-  Hej, to všetko viem, - povedal Wesson a oblizol si suché pery.
- Chcem sa ťa opýtať na niečo iné. Tí strážcovia, ktorých poznáš, v akom
stave odtiaľto odišli?
- Ako normálni ľudia, - odvetil hlas povzbudivo. - Prečo sa pýtate,
seržant?
Wesson urobil nepokojný posunok. - Pre niečo, čo si pamätám
z nejakého zasadania akadémie. Musím na to stále myslieť. Viem, že to
malo čosi spoločné so stanicou. Bola to iba časť vety ... „slepý ako
netopier a posiaty bielymi chlpmi po celom tele." Bol to opis cudzinca...
alebo strážcu stanice, keď poňho prišli?
Teta Jana sa opäť na dlhší čas odmlčala. - V poriadku, ušetrím ti
námahu, - povedal Wesson. - Ľutuješ, ale na to mi nemôžeš
odpovedať.
— Je mi to skutočne ľúto, — odvetil úprimne robot.
Ako sa pomaly plynúce dni menili na týždne, Wesson si čoraz väčšmi
uvedomoval, že vníma stanicu takmer ako živú bytosť. Priam cítil, ako ho
objíma svojimi pružnými kovovými rebrami a poľahky nesie jeho váhu
spolu so svojou v rotačnom pohybe. Cítil vyčkávajúcu prázdnotu „tam
hore", aj pohotovú elektronickú sieť, ktorá ho obklopovala zo všetkých
strán a čakala, ba dokonca akoby sa pokúšala predvídať jeho potreby.
Teta Jana bola vzorná spoločníčka. Mala na zázname tisíce hodín
hudby, premietala mu filmy a mikrozáznamy kníh na obrazovke
v obývačke, alebo mu, ak si želal, čítala. Riadila tri teleskopy stanice a na
požiadanie mu ukázala Zem, Mesiac alebo Domovskú stanicu...
Nemohol si však vypočuť nijaké správy. Teta Jana mu síce zapínala
poslušne rádio, ozývalo sa však z neho iba praskanie statickej elektriny.
To trápilo Wessona postupom času najviac: vedomie, že všetky okolo
letiace vesmírne lode, orbitálne stanice a medziplanetárne vysielačky
mali zákaz vysielania. Bol to hrozný, takmer ochromujúci handicap.
Nejaké informácie sa mohli vysielať na relatívne krátke vzdialenosti
svetelným telefónom, ale celú vesmírnu dopravu koordinovalo rádio.
Blížiace sa stretnutie s cudzincom bola natoľko chúlostivá záležitosť, že
ho mohol zmariť dokonca aj hlas z rádia, a to aj v tejto vzdialenosti, kde sa
Zem javila iba ako malý disk dvakrát väčší ako Mesiac. To stretnutie je,
pomyslel si Wesson, natoľko riskantné, že v prítomnosti cudzinca smie
byť na stanici iba jediný človek a aby od samoty nezošalel, museli na
stanicu namontovať sieť alfa...
- Teta Jana?
—  Hlas sa ozval okamžite: - Áno, Paul.
- To zúfalstvo alebo nepokoj, o ktorom sa hovorí v knihách, by si mi
nevedela opísať, pravda?
-  Nie, Paul.
-  Pretože mozog robota to nepociťuje, pravda?
—  Správne, Paul.
- Tak mi povedz, načo je tu vôbec potrebný človek? Prečo im nestačíš
ty?
-  Neviem, Paul, - ozval sa hlas akosi smutne. Bol tam skutočne
nádych smútku, alebo si to len domýšľam, zauvažoval Wesson.
Vstal z pohovky a prechádzal sa hore-dolu po obývačke. — Ukáž mi
Zem, - povedal. Obrazovka na pulte sa poslušne rozsvietila. Zjavila sa
na nej modrá Zem, hlboko pod nimi, v prvej štvrti, žiariaca ako šperk.
— Vypni to, — povedal Wesson.
- Trochu hudby? - navrhol hlas a vzápätí sa ozvala upokojujúca
melódia plná flautových tónov.
—  Nie, - povedal Wesson. Hudba stíchla.
Roztriasli sa mu ruky a zmocnil sa ho pocit, akoby bol zatvorený
v klietke.
Skafander mal uložený v skrinke vedľa pretlakovej komory. Wesson
v ňom už bol niekoľkokrát v hornej časti, hoci sa tam nedalo nič vidieť,
bola tam iba tma a chlad. Teraz však za každú cenu potreboval vypadnúť
z tohto šliapacieho kolesa pre veveričky. Vybral skafander a začal sa doň
súkať.
-  Paul, - opýtala sa znepokojene teta Jana, - si nervózny?
— Hej, — odvrkol.
- V tom prípade nechoď do sektoru dva, - povedala sieť.
-  Nerozkazuj mi, čo mám robiť, ty kopa plechu! - vyštekol Wesson
v záchvate hnevu. Zúrivo si zatiahol zips na skafandri.
Teta Jana mlčala.
Soptiac hnevom, dokončil Wesson kontrolu skafandra a otvoril dvere
pretlakovej komory.
Pretlaková komora, vlastne vzpriamený valec, kam sa horko-ťažko
zmestil jeden človek, bola jediným priechodom medzi sektorom jedna
a sektorom dva. Bola súčasne jediným východom zo sektoru jedna. Aby
sa sem Wesson vôbec dostal, musel vyjsť hlavnou pretlakovou komorou
na „južnej" strane gule a prekonať celú cestu dovnútra stanice, cez
chodby a mostíky. Vtedy bol samozrejme v bezvedomí. Až nadíde jeho
čas, odnesú ho po tej istej ceste, raketa údržby a cisternová vesmírna loď
nemajú ani času, ani miesta nazvyš.
Na druhej, „severnej" strane bola tretia pretlaková komora, taká
obrovská, že by sa do nej poľahky zmestila medziplanetárna vesmírna
loď. Tá však bola určená pre niekoho iného... pre mimozemšťana.
V lúči svetla z Wessonovej helmy vyzerala obrovská ústredná stanica
ako atramentovočierna priepasť, v ktorej sa iba kde-tu odrážali výsmeš-
né záblesky. Na blízkych stenách sa trblietala inoväť. V sektore dva ešte
nebola atmosféra, iba rozptýlená para, ktorá prenikla ceztesnenie a už sa
stihla usadiť v podobe zamrznutých kryštálikov po stenách. Pod nohami
mu chladne zunel kov. Ozrutná prázdnota gule bola o to deprimujúcejšia,
že v nej nebol vzduch, svetlo ani teplo. Sám, sáám, vysmievala sa mu
ozvena krokov... si sáám...
Prešiel asi tridsať metrov, keď tu jeho strach náhle vzrástol. Úplne ho
ochromil, nevládal už urobiť ani krok. Neobratne sa otočil a pritlačil
chrbtom k stene, ale ani pevná opora steny mu neposkytla pocit istoty.
Marilo sa mu, že sa mu chodba už-už prepadne pod nohami a že sa zrúti
do tmavej prázdnoty.
Wesson rozoznal ten pocit, čo mu spôsoboval sucho v ústach a kovovú
chuť na konci jazyka. Bol to strach.
Hlavou mu nečakane preletela myšlienka. Chcú, aby som sa bál! Ale
prečo? A prečo práve teraz? A čoho?!
Zrazu, rovnako nečakane, pochopil. Nedefinovateľný tlak zosilnel, ako
keď sa zatvára obrovská päsť, a Wessonovi sa zrazu zdalo, že sa na neho,
pomaly i rýchlo zároveň, spúšťa čosi tak nekonečne bezbrehé, akoby to
ani nemalo rozmer...
Čas sa naplnil.
Skončil sa prvý mesiac.
Prichádzal mimozemšťan.
Wesson sa zadychčané otočil a celá stanica okolo neho akoby sa
scvrkla do rozmerov obyčajnej izby... a spolu s ňou aj on podobný
nepatrnému hmyzu, ktorý sa bezhlavo ženie dolu po stenách do
bezpečia.
Ako bežal, stanica za ním burácala.
V tichých miestnostiach tlmene svietili všetky svetlá. Wesson ležal
nehybne na chrbte a pozeral do povaly. V predstavách si vytváral
rozmazanú, meniacu sa podobu mimozemšťana... obrovskú, prízračnú,
beztvarú hrozbu.
Pot sa mu v kvapkách zbieral na obočí. Civel do stropu a nevládal
odvrátiť zrak.
- Tak preto si nechcela, aby som išiel hore, teta Jana? — spýtal sa
chrapľavo.
- Áno. Tá nervozita je prvý znak. Dal si mi však priamy rozkaz, Paul.
— Viem, - povedal unavene a neprestával civieť uprene na to isté
miesto. - Napadlo mi niečo smiešne... teta Jana?
- Áno, Paul?
-  Nepovieš mi, ako vyzerá, však?
-  Nepoviem, Paul.
- Ani to nechcem vedieť. Panebože, nechcem to vedieť... Je to
smiešne, teta Jana, ale časť mojej bytosti akoby sa zmenila na strach.
Som taký vydesený, že zo mňa ostala iba kôpka rôsolu.
- Viem, - odvetil hlas potichu.
- A pritom druhá časť mojej bytosti je chladná a pokojná, akoby na
tom vôbec nezáležalo. To je bláznivé, čo človeku všetko nenapadne,
vieš.
-  Čo ti napadlo, Paul?
Pokúsil sa zasmiať. - Spomenul som si na detský večierok, na ktorom
som bol pred takými dvadsiatimi.. .dvadsiatimi piatimi rokmi. Mal som,
počkať, takých deväť rokov. Spomínam si na to presne, pretože v tom
istom roku mi umrel otec.
Bývali sme vtedy v Dallase v prenajatej maringotke a vedľa nás bývala
rodina s kŕdľom ryšavých detí. Usporadúvali samé večierky, ktoré sa síce
nikomu nepáčili, no každý na ne vždy šiel.
—  Povedz mi o tom večierku, Paul.
Wesson sa pomrvil na pohovke. - Ten večierok bol výnimočný. Bol to
večierok pred sviatkom Všech svätých. Spomínam si, že dievčatá mali
čierne a oranžové šaty a väčšina chlapcov bola oblečená za strašidlá. Bol
som asi najmladší na tom večierku a mal som pocit, že tam nepatrím.
Zrazu sa na mňa vrhol jeden z ryšavcov v maske kostlivca a skríkol, „a
ideme sa hrať na schovávačku". Potom ma zdrapol a povedal, „teba
skryjeme," a sotil ma do záchoda a zamkol za mnou dvere.
Wesson si navlhčil pery. — A potom, vieš, v tej tme ma niečo udrelo do
tváre. Niečo studené a vlhké ako, ako by som ti to vysvetlil, ako niečo
mŕtve...
Prikrčil som sa na dlážke toho záchoda a čakal som, kedy sa ma tá vec
znova dotkne. Vieš, to studené, veľké svinstvo, ktoré tam kdesi viselo.
Vieš, čo to bolo? Plátenná rukavica plná ľadu a otrúb. Vtip. Jeden z tých,
na ktoré som nikdy nezabudol... Teta Jana?
-  Počúvam, Paul.
-  Hej, stavím sa, že vy, siete alfa, ste vynikajúci psychológovia, nie?
Mohol by som tu ležať a hovoriť ti čokoľvek, nakoniec, veď si aj tak iba
stroj, pravda?
-  Iste, Paul, - odvetila sieť ľútostivo.
- Teta Jana, teta Jana... Nemá zmysel si niečo nahovárať. Ja ho
predsa cítim. Cítim, že je tam hore, iba niekoľko metrov odo mňa.
-  Viem, že ho cítiš, Paul.
-  Nevydržím to, teta Jana.
— Vydržíš, ak uveríš, že môžeš, Paul.
Pomrvil sa na pohovke. - Je to, je to špinavé, slizké. Bože, tak toto
potrvá päť mesiacov? Nevydržím to, zabije ma to, teta Jana.
Ďalší rachot sa s ozvenou rozľahol priestormi stanice.
- Čo je to? - ledva zo seba vytlačil Wesson. - Cudzia loď...
odchádza?
— Áno. Teraz je sám. Takisto ako ty.
—   Nie tak ako  ja.   Nemôže cítiť to čo ja. Teta Jana,  nevieš si
predstaviť...
Hore, oddelené od neho iba niekoľkými metrami kovu viselo ozrutné,
monštruózne telo cudzinca. To bola tá ťarcha na jeho prsiach, taká
skutočná, že sa jej mohol takmer dotknúť.
Wesson prežil väčšinu dospelosti vo vesmíre a vedel veľmi dobre, že
keby vôbec niekedy došlo k tomu, že by sa orbitálna stanica zrútila,
„spodnú" časť by celkom iste nerozdrvilo, ale naopak, vlastný moment
hybnosti by ju vyhodil do priestoru. Strach, ktorý pociťoval, nemal nič
spoločné s klaustrofóbiou, ktorou trpia ľudia v uzavretých domoch na
planétach, so strachom, že sa zrútia a pochovajú ich pod sebou. Bolo to
čosi iné, úplne odlišné a nedalo sa s tým nič robiť.
Bol to pocit nebezpečenstva, ktoré tam viselo kdesi hore v temnote
a čakalo, studené a ťažké. Bola to stále sa vracajúca mora z Wessonovho
detstva, nafúknutý, neskutočný tvar bez farby a rozmerov, ktorý sa
neúprosne blížil k jeho tvári... Bolo to mŕtve šteňa, ktoré vytiahol raz
v lete z potoka v Dakote... s mokrými chlpmi a bezvládnou hlavou,
ľadové, ľadové, ľadové...
Wesson sa s námahou obrátil na brucho a nadvihol sa na lakti. Lebka
mu išla prasknúť od neustáleho mrazivého tlaku, zmocňoval sa ho závrat
a zdalo" sa mu, že sa miestnosť okolo neho točí v pomalých vlnivých
kruhoch.
Wesson pocítil, ako sa mu tvár skrivila od bolesti, keď sa mu podarilo
kľaknúť, potom sa konečne vzpriamil. Chrbát a nohy mu stuhli, ústa mal
od bolesti rozďavené. Urobil krok, potom ďalší a dával si pritom pozor,
aby sa dlážky dotkol vždy v tej chvíli, keď mu vyletela v ústrety.
Pravá strana ovládacieho pultu, ktorá bola predtým tmavá, teraz
svietila. Tlak v sektore dva, ako ukazoval tlakomer, dosahoval jednu celú,
jednu tretinu atmosféry. Tlakomer pretlakovej komory ukazoval o niečo
vyšší tlak kyslíka a argónu, čo malo zabrániť atmosfére sektoru dva,
nepriateľskej človeku, aby prenikla do prvého sektoru a zamorila ho.
Znamenalo to aj to, že pretlaková komora sa odteraz nedá ani z jednej
strany otvoriť. Wesson si uvedomil, že ho to celkom nevysvetliteľne
upokojuje.
-  Ukáž mi Zem, - vytlačil zo seba namáhavo.
Kým na ňu uprene hľadel, obrazovka sa rozžiarila. — Je to hlboko,
- povedal. — Hlboko, prehlboko na dno tej studne... — Desať nudných
rokov strávil ako technik na Domovskej stanici a ešte predtým sa chcel
stať pilotom, ale vyletel hnedv prvom ročníku, lebo nezvládol matemati-
ku. Ani raz mu však nenapadlo vrátiť sa na Zem.
Teraz, z ničoho nič, po všetkých tých rokoch, strašne zatúžil po tom
krehkom modrom disku.
- Teta Jana, teta Jana, aká je krásna, - zamumlal.
Vedel, že na Zemi je teraz jar a na niektorých miestach, odkiaľ práve
ustupoval okraj tmy, je ráno, priezračne modré ako lúče slnka v mor-
ských vlnkách, modré ako všetky odtiene achátu, ráno s oparom nad
poľami, plné pokoja a prísľubu nového dňa. Tam dolu, za hradbou rokov
a priestoru nejaké malé žieňa práve odomkýna svoju mikroskopickú
bránku, aby sa započúvalo do piesne atómu. Stratená, ach, tak strašne
stratená, zabalená do vaty ležala mikroskopická vzorka: jarné ráno na
Zemi.
O mnoho kilometrov nad ňou, tak ďaleko, že by sa tam zmestilo
šesťdesiat zemegúľ naukladaných na seba, aby vytvorili žŕdku k jeho
bidielku, krúžil Wesson v nekonečnom kruhu vovnútri ďalšieho kruhu.
A predsa, aj keď bola tá priepasť pod ním taká nesmierna, toto všetko
— Zem, Mesiac, orbitálne stanice a vesmírne lode, áno, aj Slnko so
všetkými svojimi planétami - bolo len tou najbezvýznamnejšou štipkou
vesmíru, len toľko, čo by sa vošlo medzi palec a ukazovák.
Skutočná priepasť sa rozprestierala na opačnej strane. V tej tmavej
hlbokej noci ležal priestor posiaty galaxiami, vzdialenosti, pre ktoré má
človek iba nič nehovoriace čísla či výkrik úžasu...
Zápasiac s prekážkami, ľudstvo vyvinulo nesmierne úsilie, ktoré už
dávno prevyšovalo najsmelšie sny, a preniklo až k Jupiteru. Ale človek, aj
keby bol dosť dlhý, aby si mohol opekať nohy na Slnku a chladiť hlavu na
Plute bol ešte vždy primalý v porovnaní s všeobklopujúcim vesmírom.
Tu, na Stanici cudzincov, a nie na Plute, boli najvzdialenejšie hranice
ľudskej ríše; k tomuto miestu prenikal vesmír ako v zúženom hrdle
presýpacích hodín. Tu, a iba tu sa k sebe priblížili dva svety natoľko, aby
sa mohli dotknúť. Náš a ich.
Na spodnej časti ovládacieho pultu sa na zlatých, matne osvetlených
ciferníkoch jemne chveli ručičky meracích prístrojov.
Do hlbky kadí kvapkala tekutina zlatej farby: „Hoci sa nám to hnusilo,
nabrali sme vzorky týchto výlučkov a neskôr sme ich odovzdali na
analýzu..."
Tekutina, chladná ako okolitý vesmírny priestor, pomaly stekala po
stenách rúr a tvorila mláčky v šálkach tmy; zlatisto sa trblietali, akoby
spolovice žili. Zlatý elixír. Jediná kvapka tohto koncentrátu spomaľovala
starnutie o dvadsať rokov, udržiavala pružné tepny, oči jasné, vitalitu,
farbu vlasov a jasnú myseľ.
To ukázala analýza Pigeonových vzoriek a to bolo tiež dôvodom celej
tejto bláznivej histórie okolo vzniku „výmennej obchodnej stanice",
najskôr v provizóriu na Titane a neskôr, keď ľudia celú problematiku
lepšie pochopili, na Stanici cudzincov.
Raz za dvadsať rokov sa z temnôt vesmíru vynáral cudzinec, sadol si do
krehkej klietky, ktorú sme preňho pripravili, a obohacoval nás tak, až sa
to vymykalo i najsmelším snom, dával nám život, a my sme stále
nevedeli prečo.
Wesson si predstavoval, že aj vidí nad sebou to telo, ktoré vnímal len
zmyslami, rozvalené v ľadovej temnote, ako sa pasívne otáča s rotačným
pohybom stanice a krváca mrazivé zlato do ústia rúr, kvap, kvap.
Wesson si zovrel hlavu do dlaní. Pre tlak ledva vládal rozmýšľať, zdalo
sa mu, že sa mu čo nevidieť rozletí na kusy. - Teta Jana, — zastonal.
- Áno, Paul. - Hlas znel láskavo a upokojujúco, ako hlas zdravotnej
sestry. Sestry, ktorá stojí pri vašom lôžku, zatiaľ čo vám robia bolestivé,
ale nevyhnutné zákroky. Účinné, dobre nacvičené priateľstvo.
- Teta Jana, - zopakoval Wesson, - vieš, prečo sa vracajú?
-  Nie, - odvetil hlas pedantne. — To je tajomstvo.
Wesson prikývol. - Rozprával som sa pred odchodom z Domovskej
stanice s Gowerom. Poznáš Gowera? Šéf úradu pre styk s mimozem-
šťanmi. Prišiel na Domovskú stanicu len preto, aby sa so mnou stretol.
— Áno? - prehodila teta Jana povzbudivo.
—   Povedal mi: „Wesson, musíte zistiť, či sa môžeme spoľahnúť na to,
že nás neprestanú zásobovať. Prečo? Je nás teraz o päťdesiat miliónov
viac, ako keď ste sa narodili. Potrebujeme viac elixíru a musíme vedieť, či
s ním môžeme rátať. Pretože," dodal, „viete, čo by sa stalo, keby nám ho
prestali dodávať?" Ty to vieš, teta Jana?
-  Bola by to katastrofa, — povedal hlas.
- Správne, - povedal Wesson s rešpektom. - Bola by to skutočná
katastrofa. Ako keby napríklad obyvateľstvo Nefudskej oblasti odrezali
od prísunu vody z Jordánskeho údolia. Do týždňa by umreli milióny ľudí
od smädu, povedal mi Gower.
„Alebo," pokračoval ďalej, „keby nákladné vesmírne lode prestali
zásobovať základňu na Mesiaci, tisíce ľudí by sa zadusili, alebo umreli od
hladu."
- A ďalej vraví: „Kde je voda, potrava a vzduch, tam sa môžu usadiť
ľudia, brať sa a mať deti."
- A ešte pokračoval: „Keby takzvané sérum dlhého života raz prestalo
prichádzať... Každý dvadsiaty dospelý človek slnečnej sústavy musí
dostať tento rok svoju dávku," a ďalej, „a z tých ľudí má takmer dvadsať
percent stopätnásť alebo viac rokov. Úmrtnosť v tej skupine by oproti
štatistickým odhadom v prvom roku stúpla aspoň trojnásobne." - Wes-
son vzhliadol, tvár mal strhanú. - Vieš, že mám tridsaťštyri rokov? Cítil
som sa pri tom Gowerovi ako malé dieťa.
Teta Jana prejavila pochopenie krátkym zahmkaním.
— Kvap, kvap, - povedal Wesson s nádychom hystérie. Ručičky
vysokých zlatých indikátorov sa skoro nebadane posunuli vyššie.
„Každých dvadsať rokov potrebujeme tej látky viac, a tak sem niekto ako
ja musí prísť a vyžierať si to tu päť mesiacov. A aj jeden z nich sem musí
prísť, sedieť tu a potiť sa. Prečo, teta Jana? Načo vlastne? Prečo by im
malo záležať na tom, či budeme dlho žiť, alebo nie? Prečo sa neustále
vracajú? Čo si zato odtiaľto odnášajú?
Na tieto otázky však teta Jana nevedela odpovedať.
Kruhovú sivú chodbu, obklopujúcu obytný prstenec zalievalo deň
a noc chladné, neosobné svetlo. Tvrdá sivá dlážka tu bola do hĺbky
vydratá už predtým, ako sem Wesson prvýkrát vkročil; bola tu z tých
istých príčin ako šliapacie koleso v klietke pre veveričky; prikazovala
„šliap" a Wesson šliapal. Človek by zošalel, keby mal nehybne sedieť
s tým zvíjajúcim sa, neopísateľným tlakom v hlave, a tak Wesson
prechádzal denne dlhé kilometre, kým neodkväcol v noci polomŕtvy na
posteľ.
Aj rozprával. Niekedy sám so sebou, inokedy s načúvajúcou sieťou alfa
a niekedy ani sám nevedel s kým. - Mach na skale, - zamrmlal a šliapal
ďalej. - Povedal som mu, že nedám dva centy za takú všivavú mušľu...
sú tam okruhliačiky všetkých možných farieb. — Chvíľu sa mlčky šuchtal
ďalej. Nečakane zo seba vyrazil: - Nechápem, prečo mi sem nemohli dať
aspoň mačku.
Teta Jana mlčala. Wesson po chvíli pokračoval: - Na Domovskej
stanici má takmer každý mačku alebo zlatú rybku, alebo niečo iné.
Nechcem povedať, že ty si zlý spoločník, teta Jana, ibaže ťa nevidím.
Bože, chcem len povedať, že keď už nemohli poslať mužovi za
spoločníčku ženu, veď ja som mačky vlastne nemal nikdy rád. - Prešiel
okolo dverí do spálne a roztržité udrel päsťou do toho všivavého miesta
na stene.
- Ale mačka by bola aspoň niečo, - dodal.
Teta Jana stále mlčala.
-  Nepredstieraj, že si urazená. Viem, že si iba prekliaty stroj. Počúvaj,
teta Jana, spomínam si, ako som raz videl balíček ovsených vločiek, na
ktorom bol nakreslený kovboj na koni. Miesta tam bolo málo, a tak im
bolo vidno iba hlavy. Vždy sa mi zdalo veľmi smiešne, ako sa na seba
podobajú. Dve uši navrchu a medzi nimi vlasy. Dve oči. Nos. Ústa plné
zubov. Predstavoval som si, že sme vlastne vzdialení bratanci, my
a kone. Ale v porovnaní s tým monštrom tam hore... sme bratia.
Rozumieš?
- Áno, — potichu odvetila teta Jana.
- A tak si stále kladiem otázku, prečo sem nemohli poslať koňa alebo
mačku namiesto človeka? Ale myslím, že odpoveď  znie, že iba človek vie
takto trpieť, ako teraz trpím ja. Panebože, iba človek. Mám pravdu?
- Áno, - povedala teta Jana s hlbokou ľútosťou.
Wesson opäť zastal pri spálňových dverách, zachvel sa a oprel sa
o veraje. — Teta Jana, — povedal potichu jasným hlasom, - ty ho predsa
fotografuješ, pravda?
- Áno, Paul.
- A fotografuješ aj mňa. A čo sa stane potom? Potom, keď sa toto tu
všetko skončí, kto si prezrie tie fotografie?
-  Neviem, - povedala pokorne teta Jana.
— Nevieš. No nech sa už na ne pozrie ktokoľvek, nebude to na nič.
Pravda? Musíme zistiť prečo, prečo, prečo... A nikdy sa nám to nepodarí,
však?
-  Nie, - povedala teta Jana.
- A ešte nikdy im nenapadlo, že keby mohol strážca stanice uvidieť
cudzinca, možno by im mohol niečo povedať? Niečo, čo by im nemohol
povedať nikto iný? Nedáva to zmysel?
- To nie je v mojej kompetencii, Paul.
Zachichotal sa. - No to je psina. Úžasná psina. - Víťazoslávne sa
zasmial a tackal sa po kruhovej chodbe ďalej.
- Áno, je to smiešne, - súhlasila teta Jana.
- Teta Jana, povedz mi, čo sa stane so strážcami.
-  ... To ti nemôžem povedať, Paul.
Vtackal sa do obývačky, sadol si pred ovládací pult a začal päsťami
mlátiť po jeho hladkom, studenom, kovovom povrchu.
- Čo si ty vlastne, nejaký netvor? To nemáš v žilách ani kvapku krvi,
dočerta, alebo oleja alebo čo to tam máš?
-  Paul, prosím ťa...
-  Nevidíš, že sa ťa chcem iba opýtať, či potom vedia vôbec rozprávať?
Či vedia povedať po splnení svojej úlohy aspoň slovíčko?
-  Nie, Paul.
Vzpriamil sa a pridržal sa pultu, aby nestratil rovnováhu. - Takže
nevedia? Myslel som si to. A vieš prečo?
-  Nie.
- Tam hore,  - zastretým hlasom prehodil Wesson. — Mach na
skale.
-  Nerozumiem, Paul.
- Zmeníme sa, - odpovedal Wesson a opäť sa vytackal z izby.
- Zmeníme sa. Ako kus železa v blízkosti magnetu. Nedá sa tomu
zabrániť. Myslím, že na teba to nepôsobí, si antimagnetická. Neuškodí ti
to, len to prechádza cez teba, však, teta Jana? Ty sa nezmeníš. Ostaneš tu
a počkáš si na ďalšieho.
-  ...Áno, — odvetila teta Jana.
-  Môžem ti povedať, ako tam leží, - povedal Wesson, potácajúc sa.
- Hlavu má takto a chvost na druhú stranu. Mám pravdu?
- Áno, - pripustila teta Jana.
Wesson zastal. - Povedala si áno, - zopakoval zámerne. - Takže ty mi
môžeš povedať, čo tam hore vidíš, teta Jana?
-  Nie. Áno. Nie je to dovolené.
—  Počúvaj, teta Jana, zomrieme, ak nezistíme, o čo im ide! Zapamätaj
si to. - Wesson sa oprel o stenu a vzhliadol. - Teraz sa obracia dookola,
takto. Správne? Tak, čo ešte robí? No tak, teta Jana, povedz mi to!
Po chvíli ticha. - Šklbe svojimi...
- Čím šklbe?
—  Neviem to opísať slovami.
—  Panebože, panebože, — zastonal Wesson a zovrel si rukami hlavu,
-  samozrejme, že sa to nedá opísať slovami. - Vbehol do obývačky,
zovrel ovládací pult a uprene sa zahľadel na tmavú obrazovku. Udrel
päsťou do kovu. — Musíš mi ho ukázať, teta Jana, poďme, ukáž mi ho,
ukáž mi ho konečne!
- To nie je dovolené, - zaprotestovala teta Jana.
- Aj tak to musíš urobiť, pretože inak zomrieme, teta Jana, milióny,
miliardy ľudí umrú, a bude to tvoja vina, tvoja vina, teta Jana!
-  Prosím, - povedal hlas. Rozhostilo sa ticho. Obrazovka sa na úplne
kratučkú chvíľku rozsvietila. Wesson úchytkom oka zazrel čosi mohutné
a tmavé, napoly priesvitné ako obludne zväčšený hmyz, spleť nepome-
novateľných končatín, bičíkov, pazúrikov a krídel...
Zovrel okraj ovládacieho pultu.
- V poriadku? — opýtala sa teta Jana.
- Samozrejme! Čo si myslíš, že ma to zabije, keď ho uvidím? Vráť to,
teta Jana, vráť to!
Obrazovka sa neochotne opäť rozsvietila. Wesson na ňu hľadel ako
uhranutý. Niečo zamrmlal.
—  Prosím? — opýtala sa teta Jana.
- Pre všetko, čo je mi na svete drahé, ako ťa len nenávidím, - povedal
Wesson s očami upretými na cudzinca. Po chvíli sa prinútil odvrátiť zrak.
Obraz cudzinca mu utkvel v pamäti, aj keď sa znovu vypotácal na
chodbu, a vôbec ho neprekvapovalo, že mu pripomína všetky odporné
lezúce a plaziace sa potvory, čo ich len Zem nosí, dohromady. To
vysvetľovalo, prečo nemal cudzinca vidieť, ba ani len vedieť, ako vyzerá,
pretože by to vzbudilo uňho nenávisť. Všetko bolo v poriadku, pokiaľ sa
cudzinca len bál, nemal ho však nenávidieť... Prečo nie? Prečo vlastne
nie?
Prsty sa mu triasli. Cítil sa odvodnený, vysušený a uvädnutý. Jedno
sprchovanie denne, ktoré mu teta Jana povolila, už nestačilo. Dvadsať
minút po osprchovaní sa mu opäť začal zbierať kyslý pot pod pazuchami,
studený zalievať čelo a horúci dlane. Zdalo sa mu, že má v sebe vysokú
pec, ktorej prestali fungovať všetky regulátory ťahu. Vedel, že stresova-
nému človeku sa to skutočne môže prihodiť: telesná chémia sa mu
zmení. V svaloch je viac adrenalínu a glykogénu, oči sú jasnejšie
a trávenie oneskorené. Problém bol v tom, že sa vnútorne spaľoval
a nebol schopný ani bojovať proti tomu, čo ho trápilo, ani od toho
utiecť.
Po ďalšom okruhu Wesson zastal. Chvíľu váhal, potom vošiel do
obývačky. Naklonil sa nad pult a zahľadel sa na obrazovku. Bol na nej
mimozemšťan a slepo civel doprázdna. Ručičky indikátorov na tmavej
dolnej strane pultu medzitým postúpili, kade už teraz boli viac ako do
dvoch tretín plné.
Musel bojovať, alebo utiecť...
Wesson sa pomaly zviezol dolu pred pult. Sedel prihrbený, so
sklonenou hlavou, s rukami pevne zaklinenými medzi kolená a snažil sa
sústrediť na myšlienku, ktorú mal už-už na dosah.
Ak cudzinec cítil takú istú veľkú bolesť ako Wesson alebo ešte
väčšiu...
Možno, že stres menil aj cudzincovu telesnú chémiu.
Pre všetko na svete, čo je mi drahé, ako ťa nenávidím.
Wesson zapudil z mysle túto irelevantnú myšlienku. Civel na obrazov-
ku a snažil sa predstaviť si cudzinca, ako sa tam hore zvíja v bolesti
a zúfalstve - a ako sa potí zlatým potom hrôzy...
Po hodnej chvíli vstal a prešiel do kuchyne. Zachytil sa okraja stola, aby
svojim nohám zabránil odniesť ho opäť na okružnú chodbu. Pomaly si
sadol.
Automatický sporák veselo zapriadol a vysunul tácku s malými
pohármi s vodou, pomarančovou šťavou a mliekom. Wesson si priložil
k perám pohár s vodou, bola studená a zabolelo ho z nej hrdlo. Potom
skúsil šťavu, ale vládal z nej vypiť iba trochu, potom si chlipol mlieka.
Teta Jana súhlasne zapriadla.
Odvodnený... kedy vlastne naposledy niečo zjedol alebo vypil? Pozrel
si na ruky. Zmenili sa na tenké otiepky paličiek popretkávané vypuklými
motúzmi žíl, s tvrdými žltými pazúrmi na konci. Na predlaktiach si videl
pod kožou kosti a tlkot srdca mu hýbal košeľou na prsiach. A tie chĺpky na
rukách a na nohách, aké boli... svetlé alebo azda biele?
Rozmazaný odraz na vyblýskanom kove jedálne mu na to nedával
odpoveď, videl iba bledé, beztvaré sivé škvrny. Bol veľmi zoslabnutý,
hlavu však mal ľahkú - mal pocit, akoby práve prekonal záchvat
horúčky. Ohmatal si rebrá a ramená. Bol iba kosť a koža.
Sedel ešte chvíľu pred automatickým sporákom, nijaké jedlo sa však
nezjavilo. Teta Jana bola zjavne presvedčená, že nebude nič chcieť;
možno mala pravdu. Oni trpia viac ako my, pomyslel si omámene. Preto
je stanica tak ďaleko, preto je prerušené spojenie a preto je na stanici iba
jediný človek. Inak by to vôbec nemohli vydržať... Náhle už nevládal
myslieť na nič iné iba na spánok, na bezodnú priepasť, vystlanú vrstvu za
vrstvou všeutlmujúcim zamatom, umŕtvujúcim a jemným... Pokúsil sa
vykročiť, ale nohy sa mu roztriasli a len horko-ťažko sa odtackal do
spálne a padol na matrac. Pružné pérovanie akoby sa pod ním kamsi
rozplynulo. Kosti sa mu začali roztápať.
Zobudil sa s jasnou hlavou, veľmi slabý, uvažoval však jasne
a chladne. Keď sa stretnú dve cudzie kultúry, silnejšia musí zmeniť
slabšiu láskou alebo nenávisťou. Wessonov zákon, povedal nahlas.
Automaticky sa obzrel po ceruzke a papieri, no nič tam nebolo, a vtedy si
uvedomil, že to bude musieť povedať tete Jane a prikázať jej, nech si to
zapamätá.
— Nerozumiem, - odvetila.
- To nič, iba si to zapamätaj. Pamäť máš predsa výbornú, nie?
- Áno, Paul.
- V poriadku... daj mi nejaké raňajky.
Predstavil si, ako teta Jana, táto takmer ľudská bytosť, sedí hore vo
svojom kovovom väzení a sprevádza jedného človeka za druhým
pekelnými mukami... opatrovkyňa, ochrankyňa i mučiteľka. Iste vedeli,
že niekto z nich sa bude musieť poddať... Siete alfa však boli pomerne
nové a nikto im príliš nerozumel. Azda si skutočne mysleli, že absolútny
zákaz sa nebude dať nikdy porušiť.
.. .silnejší musí zmeniť slabšieho...
Som silnejší, pomyslel si. A tak to musí zostať. Zastavil sa pri pulte
a obrazovka bola tmavá. Zlostne povedal: - Teta Jana! - a ona hneď
previnilo zapla obraz.
Tam hore sa cudzinec opäť zvíjal v bolestiach. Veľkými zloženými
očami teraz civel priamo na kameru, poprepletané údy sa mu prudko
mykali od bolesti a v pohľade sa mu zračila prosba.
-  Nie, - povedal Wesson, ktorý cítil svoju vlastnú bolesť ako železnú
čiapku a udrel päsťou po páke ručného ovládania. Obrazovka stmavla.
Spotený vzhliadol a zbadal nad pultom kvetinový odraz.
Hrubé stebla pripomínali tykadlá, listy hrudník a puky slepé oči hmyzu.
Obraz sa celý vlnil, jemne a nekonečne v pomalom vyčkávajúcom
rytme.
Wesson zovrel tvrdý kov pultu a civel na obraz s kvapkami studeného
potu na obočí, kým sa obraz opäť nezmenil na bezvýznamnú spleť čiar.
Potom sa otrasený pobral do jedálne a sadol si.
Po chvíli povedal:
- Teta Jana, zhorší sa to?
-  Nie, odteraz sa to bude zlepšovať.
— Ako dlho? - opýtal sa bezvýrazné.
-  Mesiac.
Mesiac „zlepšovania"... teda takto sa to vždy končilo, strážca
stanice zničený, úplne podrobená osobnosť. Wesson si pomyslel na
svojich predchodcov... príslušnosť k siedmej triede, neobmedzené
voľno a ubytovanie prvej triedy, áno, samozrejme, ale v sanatóriu.
Vyceril zuby a zovrel päste. Mňa nedostanete! pomyslel si.
Vystrel ruky na chladnom kove, aby sa mu prestali triasť. - Dokedy
ešte vedia rozprávať? — opýtal sa.
—  Už hovoríš dlhšie ako ktorýkoľvek z nich...
Potom mu všetko vypadlo. Iba matne a útržkovité si pamätal, ako
rýchlo sa okolo neho mihajú steny chodby, bliká pult. Búrkový mrak
myšlienok mu víril v hlave ako nárazy krídel. Cudzinci — čo vlastne
chceli? A čo sa stalo so strážcami Stanice cudzincov?
Hmla v jeho mysli trochu ustúpila. Opäť bol v jedálni a hľadel
bezmyšlienkovite na stôl. Niečo nebolo v poriadku.
Zjedol niekoľko lyžíc ovsenej kaše, ktorú pred neho postavil automatic-
ký sporák, potom odstrčil tanier. Kaša mala trochu čudnú chuť. Sporák
znepokojene zapriadol a vyklopil pred neho varené vajce. Wesson vstal
od stola.
Stanica bola ponorená do ticha. Nepočul uspávajúci rytmus domácich
robotov zabudovaných do stien. Obývačka osvetlená modrým svetlom
sa pred ním rozprestierala ako prázdne javisko a Wesson na ňu civel,
akoby ju videl prvýkrát v živote.
Odtackal sa k pultu a civel na obraz cudzinca na obrazovke: ťažké,
preťažké monštrum zvíjajúce sa od bolesti v temnote. Ručičky zlatých
indikátorov boli vysoko, rozšírené kade boli takmer plné. Je to na neho
priveľa, pomyslel si Wesson s trpkým zadosťučinením. Úľava, ktorú
očakával po bolesti, sa nedostavila, veru nie, tentoraz nie!
Pozrel na obraz nad pultom: mohutné údy kôrovca pôvabne sa
pohybujúceho v mori...                  
Zúrivo potriasol hlavou. Nevzdám sa, nedám sa podmaniť! Podvihol si
chrbát ruky k očiam. Zbadal desiatky jemných klinových vrások vrytých
do pokožky nad hánkami, nezvyčajne bledé chĺpky a ružové lesklé miesta
po nedávnych jazvách. Som človek, pomyslel si. Keď však nechal ruku
klesnúť na pult, kostnaté prsty sa skrčili ako nohy kôrovca, pripraveného
zutekať do bezpečia.
Spotený Wesson civel na obrazovku. Pohľad sa mu skrížil s cudzinco-
vým a bolo to, akoby k sebe prehovorili, myseľ k mysli, v okamžitej
komunikácii, ktorá sa zaobišla bez slov. Bola v nej prenikavá sladkosť,
blahobytný pocit rozplynutia sa v niečo, čo už vôbec necíti bolesť...
neodolateľné vábenie.
Wesson sa pomaly a veľmi opatrne vzpriamil, akoby držal v mysli čosi
krehké, s čím sa nesmie surovo zaobchádzať, aby sa to nerozbilo.
Chrapľavo povedal: - Teta Jana!
Odvetila nejakým zvukom.
Wesson pokračoval: - Teta Jana, poznám odpoveď! Všetko som
pochopil! Počúvaj a neprerušuj ma, počúvaj! - Chvíľu sa sústreďoval.
- Pamätáš sa, ako som ti povedal, že keď sa stretnú dve cudzie kultúry,
silnejšia musí zmeniť slabšiu láskou alebo nenávisťou? Povedala si, že
tomu nerozumieš. Tak ja ti teda poviem, čo to znamená. Keď tieto...
monštrá... stretli pred sto rokmi na Titane Pigeona, pochopili, že sa
s nami určite opäť stretnú. Prenikajú ďalej a kolonizujú, rovnako ako my.
Zatiaľ sme sa ešte nedostali k iným sústavám, ale o takých sto rokov sa
vydáme aj tam. Dostaneme sa k nim. A oni nás nemôžu zastaviť. Pretože
to nie sú zabijaci, teta Jana, nemajú to v sebe. Sú kultivovanejší ako my.
Vieš, je to, ako keby oni boli misionári a my tichomorskí ostrovania. Oni
svojich nepriateľov nezabíjajú, kdeže... to si vyhoď z hlavy!
Pokúšala sa niečo povedať, chcela mu skočiť do reči, on však náhlivo
pokračoval. - Počúvaj! Sérum dlhého života... to bola iba šťastná
náhoda. Vytĺkli z neho všetko, čo sa len dalo. Je to šikovné a nenápad-
né... prichádzajú a dávajú nám zadarmo sérum... a vôbec nič zaň
nepýtajú. A prečo nie? Počúvaj.
Prídu sem a šok z toho prvého stretnutia spôsobí, že potia zlatý elixír,
ktorý potrebujeme. Potom, približne posledný mesiac bolesť vždy
ustúpi. Prečo? Pretože dve mysle, ľudská a mimozemská spolu prestanú
bojovať. Niečo sa v nich zlomí, zmäkne a dôjde k zmiešaniu. A to je tá
nešťastná cena, ktorú ľudstvo platí... ľudia s pomútenou mysľou, ktorí
odtiaľto odchádzajú a už ani neovládajú ľudský jazyk. Pokiaľ ide o nich,
myslím si, že sú šťastní... šťastnejší ako ja!... pretože v sebe majú čosi
veľké a nádherné. Niečo, čo my dvaja nevieme ani len pochopiť. Keby ich
však zobrali a dali opäť dohromady s cudzincami, ktorí tu boli, mohli by
všetci spolu žiť,.. sú totiž prispôsobení jeden druhému. A o to im práve
ide! - Udrel päsťou po pulte. - Nie o to, čo sa deje teraz... ale o to, čo sa
stane o sto, dvesto rokov! Keď sa vydáme k hviezdam... aby sme si ich
podmanili... a sami budeme už dávno podmanení! Nie zbraňami, teta
Jana, ani nenávisťou... ale láskou! Áno, láskou! Špinavou, smradľavou,
nízkou láskou!
Teta Jana povedala niečo, dlhú vetu, znepokojeným zvýšeným
hlasom.
— Čo? - zareagoval Wesson zlostne. Nerozumel ani slovu.
Teta Jana mlčala. - Čože? - dožadoval sa Wesson a znovu udrel po
pulte. - Už ti to vošlo aj do tej plechovej hlavy, alebo nie? Čo?
Teta Jana zase niečo povedala bezvýrazným hlasom. Wesson opäť
nerozumel jedinému slovu.
Zmeravel uprostred pohybu. Horúce slzy mu vytryskli z očí. - Teta
Jana, - povedal. Potom si spomenul na jej slová: Už hovoríš dlhšie ako
ktorýkoľvek z nich. Je už neskoro? Príliš neskoro? Stuhol, potom sa zvrtol
a priskočil ku skrini, v ktorej boli papierové knihy. Otvoril prvú, ktorá mu
prišla pod ruku.
Čierne písmená na stránke boli pre neho iba neznámymi čarbanicami,
malými hrbatými tvarmi bez akéhokoľvek významu.
Slzy sa mu začali rinúť prúdom, nevládal ich zastaviť. Slzy vyčerpania,
slzy frustrácie, slzy nenávisti.
- Teta Jana! - zreval.
Nemalo to však zmysel. Na hlavu sa mu zniesol závoj ticha. Bol jedným
z porazených... porazených ľudí, tých, čo pôjdu so svojimi čudnými
bratmi preč, medzi vzdialené hviezdy.
Pult už nefungoval. Vôbec nič nefungovalo, keď to potreboval. Wesson
čupel nahý pod sprchou, s polievkovou miskou v rukách. Kvapky vody sa
mu ligotali na rukách a predlaktiach, všade mu vyrážali krátke bledé
chlpy.
Odraz na striebristom povrchu misky ukazoval iba siluetu, rozmazaný
obrys muža. Tvár mu nevidel.
Pustil misku a prešiel cez obývačku, zhŕňajúc nohami porozhadzované
papiere po zemi. Čierne riadky na papieri, ak mu na ne náhodou padol
zrak, mu nepripomínali nič, iba červíky a lezúce chrobáky. Pri chôdzi sa
mierne knísal, oči sa mu ligotali. Hlavou mu z času na čas šklblo
v márnom úsilí zbaviť sa bolesti.
Raz sa mu do cesty priplietol šéf úradu, Gower. — Ty hlupák,
- povedal, črty tváre mal znetvorené od hnevu, - mal si to vydržať do
konca ako ostatní. Len sa pozri, čo si vykonal!
- Prišiel som tomu na koreň, nie? - zamrmlal Wesson, a keď ho
odstrčil nabok ako pavučinu, jeho bolesť náhle vzrástla. Zavrčal a zovrel
si oboma rukami hlavu. Chvíľu sa kolísal dopredu-dozadu, potom sa
vzpriamil a išiel ďalej. Bolesť ho teraz zaplavovala vo vlnách s takou
intenzitou, že keď vrcholila, zrak sa mu zastieral fialovou clonou, ktorá sa
postupne menila na sivú.
Takto to už nemohlo ísť dlho ďalej. Niečo muselo prasknúť.
Zastavil sa pri tom prekliatom mieste a udrel dlaňou po kove. Zvuk sa
duto rozľahol zákutiami stanice: beng, beng.
Eng, eng vrátila sa vzdialená ozvena.
Wesson išiel ďalej, na tvári mal mdlý, neurčitý úsmev. Sledoval už iba,
ako plynie čas, a čakal. Niečo viselo vo vzduchu.
Keď vchádzal do kuchyne, nečakane narazil na prah a potkol sa.
Neohrabane padol, šmýkajúc sa popri dverách, a ostal nehybne ležať
pod hladkým lesklým sporákom.
Tlak bol priveľký. Kvokanie sporáka čoskoro zaniklo v zunivom tlaku
a vysoké sivé steny sa pomaly prehli...
Stanica sa zakolísala.
Wesson to pocítil na hrudi, dlaniach, kolenách i lakťoch: podlaha
akoby sa na okamih naklonila a hneď sa zas vrátila do pôvodnej
polohy.
Tlak v lebke trochu povolil. Wesson sa pokúsil vyškriabať na nohy.
Stanica bola pohrúžená do elektrického ticha. Na druhý pokus sa mu
podarilo postaviť a oprieť chrbtom o stenu. Kvok, ozval sa náhle
hystericky automatický sporák a otvoril výdaj, nič sa však nezjavilo.
Načúval a zúfalo sa snažil zachytiť nejaký zvuk. Čo je?
Stanica pod ním sa opäť zakolísala, vyhodiac mu nohy dohora ako
bábke, stena mu uštedrila poriadnu ranu do chrbta, zachvela sa
a znehybnela. Z diaľky sa však cez kovovú klietku ozval dlhý zúrivý ston
kovu, plný zanikajúcich ozvien. Potom sa opäť rozhostilo ticho.
Stanica zadržala dych. Všetky tie nespočetné zvuky a pulzy v stenách
zmĺkli, len svetlá v prázdnych miestnostiach žlto žiarili, aj vzduch
nehybne ovisol. Svetlá indikátorov v obývačke žiarili ako zlomyseľné
uhlíky. Voda v odhodenej miske na dne sprchy sa leskla ako vyčkávajúca
ortuť.
Stanicou otriasol tretí náraz. Wesson sa ocitol na kolenách s rukami
opretými o dlážku. Kým civel dolu, v kostiach mu ešte doznieval náraz.
Zvuk, ktorý naplnil miestnosť, pomaly tíchol, až sa úplne stratil:
rezonujúci kovový zvuk, ktorý sa teraz vzďaľoval okolo nosníkov
a prepážok v trupe, jemne rozochvieval skrutky a kovanie, kým celkom
neodumrel. Opäť sa rozhostilo ticho.
Dlážka pod ním znova bolestivo poskočila, ďalší silný rezonujúci náraz
ním otriasol od hlavy po päty.
Tlmená ozvena nárazu sa oneskorila o niekoľko sekúnd, akoby sa
prenášal po stanici z jedného miesta na druhé a späť.
Posteľ, pomyslel si Wesson a štvornožky preliezol cez prah po čudne
pokrútenej dlážke až ku gumenému matracu.
Izba okolo neho poskočila viditeľne dohora a nadhodila gumený
matrac. Rovnako prudko klesla a Wesson bezmocne peroval s rozhode-
nými končatinami. Miestnosť opäť znehybnela, len kov ešte zdráhavo
stenal.
Wesson sa nadvihol na lakti a nesúvislé uvažoval; vzduch, pretlaková
komora. Ďalší náraz ho hodil späť na matrac a zovrel mu pľúca, zatiaľ čo
miestnosť nad ním sa groteskne roztancovala. Lapajúc v zvonivom tichu
po dychu, Wesson pocítil, ako sa k nemu miestnosťou blíži pomalý
ľadový závan... a vzduch bol plný štipľavého zápachu. Čpavok! pomys-
lel si, a s ním bezfarebný dusivý metán.
Jeho bunka už nebola vzduchotesná. Porušená membrána znamenala
katastrofu, cudzia atmosféra ho zabije.
Wesson sa postavil. Ďalší náraz ho zastihol nepripraveného a hodil ho
na dlážku. Opäť vstal, ohlušený a ochromený, v hlave jediná myšlienka,
zmätená, ale neodbytná, pretlaková komora, vypadni odtiaľto.
Keď prešiel polovicu vzdialenosti k dverám, zhasli naraz všetky
stropné svetlá. Tma mu obklopila hlavu ako prikrývka. V miestnosti teraz
panoval mrazivý chlad a štipľavý zápach zosilnel. Wesson sa potkýnal
v dusivom záchvate kašľa ďalej. Dlážka sa kolísala.
Svietili už iba zlaté indikátory, ukazovali, že hlboké kade so zlatými
náustkami sú plné až po okraj, obťažkané zlatým elixírom rovný mesiac
pred stanoveným časom. Wesson sa zachvel.
V kúpeľni striekala voda, so sykotom stekala po dlaždičkách a bubno-
vala na dno sprchy z umelej hmoty. Svetlá sa na chvíľu rozsvietili a opäť
zhasli. V kuchyni počul kvokať a vzdychať automatický sporák. Mrazivý
vietor zadul silnejšie, Wesson skrehol od zimy až po boky. Zrazu sa mu
zazdalo, že vôbec nie je na vrchole oblohy, ale kdesi dole, dole na samom
dne oceána... uväznený v tejto oceľovej bubline, do ktorej sa prediera
tma.
Bolesť hlavy sa úplne stratila, akoby jej nikdy ani nebolo, a Wesson
hneď pochopil, čo to znamená — tam hore v temnote viselo ozrutné telo
ako zdochlina v mäsiarovom kráme. Jeho smrteľný zápas sa skončil,
bolo po ňom.
Wesson zadržal zúfalo dych a zreval: - Pomôž mi! Cudzinec je mŕtvy!
Rozkopal stanicu, preniká  sem  metán!  Pomáhaj,  počuješ?  Počuješ
ma?
Ticho. V dusivej tme si náhle spomenul. Veď mi už nerozumie. Aj keby
bola nažive.
Otočil sa a z hrdla sa mu vydral zvierací rev. Tápavo prešiel po
miestnosti okolo druhých dverí. Za stenami niečo odkvapkávalo, pomaly
a chladne, nočný zvuk plný beznádeje. Nohami narážal do tvrdých
predmetov roztrúsených po zemi. Napokon sa dotkol hladkej krivky kovu
- pretlaková komora.
Dychtivo sa zaprel zo všetkých svojich slabých síl do dverí. Ani sa
nepohli. Mrazivý vzduch prúdil okolo rámu ako ostrie žiletky, dvere však
boli pevne zaseknuté.
Skafander! Malo mu to napadnúť už dávno. Kiež by len mal trošku
čistého vzduchu na dýchanie a trochu tepla v končekoch prstov... Ale ani
dvere skrinky, v ktorej bol skafander, sa nedali otvoriť. Iste sa prehol
strop.
Tak to je koniec, pomyslel si prekvapene. Nijaké iné riešenie neexistu-
je. Nejaké ale musí existovať... Mlátil do dverí, kým ešte vládal dvíhať
ruky, ani sa nepohli. Keď sa oprel o mrazivý kov, zbadal nad sebou
záblesk svetla.
Izba sa naplnila čiernymi tieňmi a plávajúcimi tvarmi — boli to listy
knihy, ktoré sa zvíjali a poletovali v prúdoch vzduchu. Niektoré narážali
prudko do stien, padali, opäť sa dvíhali a pokračovali vo svojom
nezmyselnom snažení, iné sa zas hnali po vonkajšej chodbe, stále
dokola, videl ich preletovať okolo dverí ako v snovej vízii tichého
papierového víru v temnote.
Štipľavý zápach v jeho nozdrách opäť zosilnel. Wesson zalapal po
vzduchu a opäť sa odtackal k pultu. Udrel po ňom dlaňou a ticho plakal,
chcel vidieť Zem.
No keď sa obrazovka rozsvietila, uvidel Wesson na malom jasnom
štvorci mŕtve telo mimozemšťana.
Nehybne ležalo v dutine stanice, údy malo bezmocne ovisnuté a oči
bez výrazu. Posledné pritiahnutie lisu nevydržal, Wesson však prežil...
Prežil ho o niekoľko minút.
Mŕtva tvár mimozemšťana sa mu posmievala, do mysle sa mu vkradla
prchavá myšlienka - mohli sme byť bratia... Náhle tomu chcel vášnivo
uveriť... chcel sa vzdať, vrátiť. O chvíľu to pominulo. Wesson sa vrátil do
trpkej skutočnosti a vzdorne si pomyslel: Je rozhodnuté... vyhráva
nenávisť. Budete s tým musieť prestať... nebudete môcť riskovať, že sa
vám toto stane opäť. A my vás zato budeme nenávidieť... a až sa
dostaneme ku hviezdam...
Svet sa mu vymkýnal z rúk. Pocítil, že sa ho zmocnil posledný záchvat
kašľa, no akoby sa to stalo niekomu inému.
Posledné poletujúce listy papiera znehybneli. V miestnosti sa rozhosti-
lo ťažké ticho.
— Paul, — preniesol zlomene hlas mechanickej ženy, - Paul, — zopako-
val so všetkou beznádejou stratenej, neznámej, nemožnej lásky.
